Kasper Pikkarainen

Kasper Pikkarainen (s. 7. elokuuta 2006 Helsinki) on suomalainen jääkiekkoilija, joka edustaa SM-liigajoukkue Turun Palloseuraa. Hän on pelipaikaltaan oikea laitahyökkääjä. Pikkarainen laukoo oikealta.
Ura.
Seuraura.
Pikkarainen syntyi Helsingissä, kun hänen isänsä Ilkka pelasi tuolloin Helsingin IFK:ssa. Pikkarainen pelasi isänsä uran edetessä muuan Pelicansin junioreissa, mutta hänen varsinainen kasvattajaseuransa on kuitenkin Turun Palloseura. Pikkarainen voitti kaudella 2021–2022 seuran U16-joukkueen sisäisen piste-, maali- ja syöttöpörssin tehoilla 27+29=56, joilla hän jakoi koko U16 SM-sarjan maalipörssin kahdeksannen sijan neljän muun pelaajan kanssa ja pistepörssin yhdeksännen sijan HIFK:n Aleksi Tuovisen kanssa. Pikkarainen valittiin kauden päätteeksi sarjan toiseen tähdistökentälliseen. Kauden 2022–2023 hän pelasi suurimmaksi osaksi TPS:n U18-joukkueessa, jonka paras syöttäjä Pikkarainen oli 15 syöttöpisteellään. Hän pelasi kauden aikana TPS:n U20-joukkueessa yhden runkosarja- ja kaksi playoff-ottelua. Pikkarainen voitti kauden päätteeksi U20 SM-pronssia.
Kaudella 2023–2024 Pikkarainen jakoi 12 osumallaan TPS:n U20-joukkueen sisäisen maalipörssin kolmannen sijan Robin Keihään kanssa. Neljännessä välieräottelussa 3. huhtikuuta 2024 Tapparaa vastaan hän teki ylivoimalla joukkueen 4–2-voittoon päättyneen ottelun voittomaalin, joka ratkaisi TPS:lle finaalipaikan. Pikkarainen voitti kauden päätteeksi U20 SM-hopeaa. Hän debytoi kauden aikana myös TPS:n SM-liigajoukkueessa, jossa Pikkarainen pelasi viisi runkosarjaottelua ilman tehopisteitä. Hän teki liigadebyyttinsä vain 17-vuotiaana 15. joulukuuta 2023 vieraissa KalPaa vastaan, kun TPS:llä oli hyökkääjiä sivussa loukkaantumisten ja Emil Hemmingin maajoukkuekutsun myötä. Pikkarainen merkittiin joukkueen kolmosketjun oikeaan laitaan Viljami Marjalan ja Vili Munkin viereen. Hän sai ottelussa jääaikaa 5.31 minuuttia.
New Jersey Devils varasi Pikkaraisen kolmannella kierroksella 85. pelaajana . Myös hänen isänsä Ilkka Pikkarainen varattiin seuraan vuonna . Samana kesänä myös WHL-joukkue Red Deer Rebels varasi Kasper Pikkaraisen 44. pelaajana . Heinäkuussa TPS tiedotti Pikkaraisen pelaavan kauden 2024–2025 Red Deer Rebelsin WHL-joukkueessa. Samalla Pikkaraisen sopimusta TPS:än kanssa jatkettiin kevääseen 2027 saakka. Hän kuitenkin loukkaantui jo Rebelsin harjoitusleirillä, kun Pikkaraisen polvi osui yhteen vastustajan polven kanssa. Hän palasi kaukaloihin lokakuussa ja pelasi joukkueessa yhden ottelun, mutta Pikkaraisen polvi ei kuitenkaan kestänyt pelaamista. Lopulta magneettikuvauksissa paljastui, että hänen polvessaan oli aluksi arvioitua vakavampi vamma. Helmikuussa Pikkarainen palasi TPS:n U20-joukkueeseen, jossa hän kuntouduttuaan pelasi kaksi runkosarja- ja kolme pudotuspeliottelua.
Toukokuussa 2025 TPS vahvisti Pikkaraisen jatkavan seurassa sopimuksensa mukaisesti kaudella 2025–2026.
Maajoukkueura.
Pikkarainen pelasi alle 18-vuotiaiden MM-kilpailuissa vuonna 2024. Hän myös edusti Suomen alle 17-vuotiaiden maajoukkuetta World U-17 Hockey Challengessa vuonna 2022 ja Euroopan nuorten olympiafestivaaleilla vuonna 2023, joista molemmat turnaukset päättyivät pronssiin. Yhteensä hän on pelannut yhdeksän nuorten ja 23 poikien maaottelua.
Pelityyli.
Pikkarainen on kuvaillut itseään voimahyökkääjäksi, joka tykkää karvata kiekkoa ja taklata. Pikkaraisen mukaan häneltä sujuu myös pelinteko ja syöttäminen ja hän on kuvaillut myös pelinlukunsa olevan hyvää. Pikkarainen on maininnut vahvuudekseen myös ison kokonsa.
Muuta.
Pikkaraisen pikkuveli Henrik pelaa TPS:n U15 White-joukkueessa. Veljesten isä Ilkka Pikkarainen pelasi omalla urallaan hyökkääjänä pudotuspelit mukaan lukien yhteensä 622 SM-liigaottelua. Hän pelasi urallaan myös 31 NHL-ottelua New Jersey Devilsissa kaudella 2009–2010. Ilkka loi pääsarjauraa myös Venäjällä ja Ruotsissa. Hän toimi kaudella 2021–2022 TPS:n U18-joukkueen apuvalmentajana, kun myös Kasper esiintyi joukkueessa.